Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 21. studenoga 2010.

39(50)2010.

Evanđelje Lk 23,35-43
Gospodine, sjeti me se kada dođeš u kraljevstvo svoje!
Čitanje svetoga Evanđelja po Luki
U ono vrijeme:
Podrugivali se Isusu glavari s narodom:
»Druge je spasio, neka spasi sam sebe
ako je on Krist Božji, Izabranik!«
Izrugivali ga i vojnici, prilazili mu i nudili ga
octom govoreći: »Ako si ti kralj židovski,
spasi sam sebe!« A bijaše i natpis ponad
njega: »Ovo je kralj židovski.«
Jedan ga je od obješenih zločinaca pogrđivao:
»Nisi li ti Krist? Spasi sebe i nas!«
A drugi ovoga prekoravaše:
»Zar se ne bojiš Boga ni ti, koji si pod istom
osudom? Ali mi po pravdi jer primamo
što smo djelima zaslužili, a on - on ništa
opako ne učini.« Onda reče: »Isuse,
sjeti me se kada dođeš u kraljevstvo svoje.«
A on će mu: »Zaista ti kažem:
danas ćeš biti sa mnom u raju!«
Riječ Gospodnja.

Ti si Gospodin i Kralj
odložio si krunu
i prignuo okrvavljenu glavu
prema našim pesnicama.
Ti si Gospodin i Kralj,
dopustio si da te svuku
iz tvoje moći, dostojanstva, ugleda i veličine.
I postao si brat
i ljubav
i kruh
za život svijeta...
D. I..

KRIST KRALJ (Lk 23, 35-43)
Kristov je život završio na križu. Ovaj završetak postavlja mnoga pitanja. Pitanja postavljaju i oni koji se dive osobi Isusa Krista, kao i oni koji nisu njegovi sljedbenici. Je li to njegov neuspjeh? Zar je on živio od iluzije i sna? Nepravda trijumfira i nastavlja trijumfirati u svijetu. Isus je doživio neuspjeh prema onima koji mu se protive. To im se sviđa radi njihova Zakona, njihova shvaćanja religije, itd. Nadao se božanskom svijetu, a snašao ga je zločesti.
Ljubio je čovjeka, a on ga je odveo na križ. Kakav plan i program Božji s Isusom? Tko je taj čovjek koji umire kao Isus? Umire tako pravedno i mirno bez proklinjanja, dapače, opravdava svoje neprijatelje i suce. Svakom zlu pristupao je s dobrotom. Nije došao da smakne svijet, nego da ga spasi. Isusov je vrhunac slave: milosrđe se pokazuje jače od mržnje i time započinje ili bi trebalo započeti Isusovo kraljevstvo, kraljevstvo ljubavi i dobrote.
S Isusom započinje umiranje mržnje i zla u svijetu. Ah, započni Gospodine sa svojim kraljevstvom. Tvoje kraljevstvo nema obrambeni karakter, ti ga smještaš u ranjena i poštena srca. Isus je učitelj i spasitelj onih koji vjeruju u dobro i ljubav, bratstvo i zajedništvo čovječanstva. Opasnost mu je vječna da ga se zakralji, ne radi njega (ako se ne ide na križ kao i on), nego radi sebe. Zakraljujući tebe hoće zakraljiti sebe i sjediti u tvojim dvorima (H. Džubran, Prorok). Ljudi su te otkrivali kao Boga i spasitelja, kao brata i prijatelja, a ne kao kralja! Zakraljiti su te htjeli tvoji protivnici – a sada se događa da te zakraljuju tvoji i time te otuđuju od izmučenog ljudskog srca.
Isuse, ja te danas ne želim zakraljiti - draži si razapet i s trnovom krunom nego li na kraljevskom tronu i sa zlatnom krunom. Onakav kakav jesi moj si spasitelj, a ako te zakraljim odmaknut ću te od sebe. Sa mnom se više neće događati kao s tobom, odnosno, teško ću te susretati u svojem životu.
Isus je najbliži najmanjima i obespravljenima. Tamo gdje su gladni, žedni, bolesni i zatvoreni... tamo je proslavljeni Isus. Bio si, Isuse, protiv svakog vladanja (a kralj vlada) ljudskim životom i duhom. Bio si osloboditelj! Kad si na križu ja ću te zamoliti da baciš svoj pogled na mene, a kad bi bio na kraljevskom tronu tada ja ne bih moga biti blizu tebe. Ti nas tješiš na križu i pod križem. Ne s kraljevskog trona. (TI) Isus otvara oči sljepoći. Isus liječi bolesni život. Isus otvara viziju na dobro i izvlači iz zla. Spašava. Ti odbi kraljevstvo, a tvoji ga prihvatiše. Čak i zlatna žezla. Kakva ludost kršćanstva i svijeta! Isus je ubijen, ali je prelomio ovu našu povijest koja ga više ne može izbaciti iz sebe, a da s njime ne umre čovjek. Više te ne možemo okruniti, niti zlatnom niti trnovom krunom, ali te zato svi u srcu možemo osjetiti. Isus je probudio usahlo srce i rastjerao ljudske predrasude. Nudio je zanos i umro u zanosu ljubavi (E. Renan).
Otvorio si oči ljudima da čovjeka cijene ne po kruni već po ljubavi u srcu. Ne po moći već po dobroti, ne po ideologiji već po plemenitosti. Istina i ljubav tvoje su kraljevstvo. Zato čovječanstvo tebi duguje ono najbolje. Ako bi se i govorilo o Isusu kralju tada se ne bi to odnosilo na vlast i moć, nego na obljubljenost, na istinu i ljubav, pravdu – na Blaženstva. Isus je s onima iz Blaženstva. Isus je došao svjedočiti istinu života.
Nitko nije toliko bježao od vlasti kao Isus, a ušao je u ljudska srca više nego li itko u ovoj povijesti. Nitko nije tako ružno "poražen" kao Isus, a izišao kao pobjednik. Nitko nije toliko i tako ljubio kao Isus. Isus je spasitelj jer je postao jednak običnim ljudima. Obične ljude je "pretvorio" u Božje sinove i kćeri. Prije njega samo su neki bili Božji, poslije njega svi smo postali. Zato se on nama objavljuje kao prijatelj, brat, spasitelj... Prošla su ovozemaljska kraljevstva, pali su tronovi a ti si uskrsnuo da budeš sa svakime od nas. Izišao si iz groba da se vratiš u naša srca.
Marjan Jurčević

Blagdan Krista Kralja godine C
(Lk 23,35-43)
Popričesna meditacija
Potresan je prizor današnjeg evanđelja. Slavimo blagdan Krista Kralja, a evanđelje nam donosi odlomak iz izvještaja o muci.
Križ... Sinovi tame pomislili su da je to znak njihove pobijede, a naprotiv, to je bio početak poraza staroga svijeta.
Blagdan Krista Kralja i nas poziva. Jer si nas oteo vlasti tame, i htio da uđemo u to kraljevstvo ljubavi, svjetlosti i mira.
Kriste Kralju!
Hvala Ti što si kraljevstvo svoje utemeljio na drvu križa. Hvala Ti što nisi kao kraljevi i vlastodršci ovoga svijeta koji spašavaju sebe. Ti daješ život svoj za svoje.
Isuse, sjeti me se u kraljevstvu svome. Osmisli moj život i kad visim na križu poput razbojnika tebi zdesna. Otkrij mi tajnu da i to mogu biti vrata života!
Koji živiš i kraljuješ u vijeke vjekova. Amen. Priredio: Dario Miletić

Kriste, ti vladaru,
neba i zemlje,
Gospodar nad silama,
gospodstvima i vlastima.
Ti si prvi,
ti si i zadnji,
početak i kraj
U tvojim rukama
počiva sudbina ljudi.
Ništa ne može, na zemlji,
izmaknuti tvojoj vlasti.
Presuđuješ narodima,
pun milosrđa.
Kraljevstva nastaju,
cvjetaju i propadaju,
ali tvoje
nadvladava sve.
Jer je tebi sam Bog
povjerio kraljevstvo,
od početka svijeta.
Nitko od velikih
se ne može s tobom mjeriti
vladaru srdaca,
Kralju svih vremena,
odsjaju Očev,
ogledalo veličanstva
vladaš na nebu.
Tebi budi slava
tebi i tvome Ocu,
s vama i Duhu
neka bude vječna hvala.
Bogu, trojstvenom
slava, čast i dika
uvijek i sada Amen

POMOĆ HRVATIMA U UDBINI u vrijeme Došaća prikupljamo po običaju do 18. prosinca. O cijeloj akciji govoriti ćemo idućih nedjelja.

SATNICA * OBAVIJESTI * SATNICA * OBAVIJESTI * SATNICA * OB
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 21. XI. KRIST KRALJ
Ponedjeljak: 22. XI: Cecilija - zaštitnica pjevača
Kateheza za odrasle u 19,45 sati
Utorak 23. XI. Klemen, Milivoj - Pobožnost utorkom sv. Anti - molitva.
Kateheza za mlade u 20 sati
Srijeda 24. XI. Krizogon, Krševan
Četvrtak 25. XI. Sv. Katarina Aleksandrijska
Petak 26. XI. Leonard, Dubravko - KLANJANJE
Subota 27. XI. Maksim, Severin
Nedjelja 28. XI. I Došašća, Jakov Markijski
Zajednica Cenakolo poziva Vas na događanje IZ TAME U SVIJETLO povodom obilježavanja Mjeseca borbe protiv ovisnosti u utorak 23. studenoga 2010. u 18 sati u Košarkašku dvoranu JAZINE. Ulaz je besplatan. Možete preuzeti na stolu program.
27. XI. 2010. Misno slavlje predvodi fra Andrija Bilokapić. Za FSR je važan događaj kada obnavljaju zavjete, primaju nove članove i plažu prve zavjete. Dođite
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 18,30 sati.

MISIJSKA ZAJEDNICA MOLI I POMAŽE MISIONARE. Naša zajednica moli i pomaže fra Iliju. Obavijest novim kumovima: 50 € za za osnovnu školu, 100 € za srednju i 300 € za studente.
KUMOVI mogu predati uplate osobno u našim župama i samostanima ili u ZADRU osobno ili preko žiro računa: Hypo Alpe-Adria Bank d. d., Zagreb: 2500009-1101027824s naznakom da je to za fra Iliju Barišić "kumstvo".

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)